Kreml: le fogja tölteni büntetését az ukrán pilótanő
Dmitrij Peszkov „ruszofób hisztériának” nevezte, ahogy a nyugati országok az ügyre reagáltak.
Bár az ukrán kormány felvetette egy fogolycsere lehetőségét, a Kreml határozottan kinyilvánította, hogy Nagyija Szavcsenko pilótanő, akit két orosz újságíró megölésével összefüggésben vádoltak meg, le fogja tölteni 22 éves börtönbüntetését, amelyre Oroszországban ítélték.

Dmitrij Peszkov, a Kreml szóvivője egy tévéinterjúban azt mondta: „a helyzet egyszerű és világos, Szavcsenko egy elítélt”.

A pilótanő tagadta az ellene felhozott vádakat, és többször is tartott éhségsztrájkot. Az Európai Unió és az Egyesült Államok is elítélte a Szavcsenkóval szembeni orosz eljárást. Peszkov azt mondta: fogolycseréről csak az államfő dönthet, de ilyen döntés nem született.

Az ukrán pilótanő ügyére adott nyugati reakciókat a szóvivő „ruszofób hisztériának” nevezte, és azt mondta: „egyszerűbb csendben megoldani az ilyen problémákat”. (AFP)
oroszország